**ህቦብላ ኣኽርያ ንምንታይ?**

ህቦቡላ ምስ መጸ ኣንብቦ ኣንፈቱ፥ ካበይ ተበጊሱ ናበይ ክዓልብ ንምሸቱ፥ ንመንዩ ክልክም ንዓቢዶ ንኣሽቱ፡ ኣሰሩ ኣይትስዓብ ከይፈለጥካ ብልሓቱ።

ኣንብቦ ተገንዘብ መንዮም ለኣኽቱ፥ ብኣፍደገ ገዲፉ ብሞስኮት ዝኣቱ፥ ብርሃን ሓዲጉ ጸልማት ዝፈቱ፥ ለባማት ገዲፉ ዓያሹ ኣንገድቱ።

ኣስተውዕል ኣይትገራህ ጽባሕ ከይኮነካ ጣዕሳ፥ ገበን ከይትፍጽም ሕድገት ዘይግብኦ ኣበሳ።

ህቦቡላ ናደው ውቃው ዘይኣገሞ ህዝቢ፥ ብመሬት ብሰማኣይ መዳፍዕ ክዝንቢ፥ ኣይግዛእን ዝበለ ፍጹም እምቢ፥ ህቦቡላ ኣኽርያ መዓስ ካብኦም ይዓቢ።

ኣኽርያ ሓቛፊት ኩሉ ታሪኽኪ ካብ ጥንቲ፥ ፋጥና ሳራ ያሲን በርሄ ዝበልዑላ ኣብሓንቲ፥ ሎሚዶ መጹኺ ናይ ሃይማኖት ፈላለይቲ፥ ስም ኣሳልም ለቢሶም ሂውከት ኣለሽቲ።

ኣስተውዕል ኣይትገራህ ጽባሕ ከይኮነካ ጣዕሳ፥ ገበን ከይትፍጽም ሕድገት ዘይግብኦ ኣበሳ።

እቶም ንፈልጦም ኣስላም ሃገርና፥ ብሓንሳብ ብስኒት ፍቕሪ ዝዓበና፥ ኣብ ጸገምና ይኹን ሓጎስና ምሳና፥ ብስም ሃይማኖት የለን ዝፈላልየና።

ኣብ ግዜ ዒድ በሊዕና መሸበኽ ሳንቡሳ፡ ኣብ ግዜ ንግደት ተቛዲስና መስተ ሕንባሻ፡ ንወፍሪ ንኸዶ ብሓደ መገሻ፡ ረቢ ዝጸልኣሉ ኣብ ሞንጎና ዝኣቱ ዓሻ።

ኣስተውዕል ኣይትገራህ ጽባሕ ከይኮነካ ጣዕሳ፥ ገበን ከይትፍጽም ሕድገት ዘይግብኦ ኣበሳ።

ኣሎውን ካልእ ዝዋሃቦ ዓቢ ቱኽረት፡ ኣግኣዝያን ዝበሃል እከይ ፍጥረት፡ ንምስልምና ዝገልጾ ከምዘይብሉ ሰረት፡ እዚውን ክጽፋዕ ኣለዎ ብዘይ ምሕረት።

ኣብ ልዕላውነት ሃገር ዘይብሉ እምነት፡ ዝተዓጥቀ ዓባይ ትግራይ መንነት፡ ከብርስ ዝተበገሰ ኤርትራዊ ምስልምና እምነት፡ ቅልጽምና ነስመር ጸረ ሃይማኖታዊ ትምክሕነት።

ኣስተውዕል ኣይትገራህ ጽባሕ ከይኮነካ ጣዕሳ፥ ገበን ከይትፍጽም ሕድገት ዘይግብኦ ኣበሳ።

ኤርትራውያን ተዋሲብና ኢና ምስኩሉ እምነት፡ ወሊድና ጀጋኑ ዝኾኑ ዓቢ ኣብነት፡ ፈጣሪ ዝኣምኑ ከይፈላለዩ ሃይማኖት፡ ቦታ የብሉን ናይ ክፍኣት ኣኽራርነት።

ብስሚላህ ኢሉ ዝተባረኸ ነይቀትለና፡ በስማም ኢሉ ዝተቐረበ ነይሓንቀና፡ ብሓባር በሊዕና ሰውራ ኣዔውትና፡ ሕጂውን ከምቀደምና ይስመር ቀላጽምና።

ኣስተውዕል ኣይትገራህ ጽባሕ ከይኮነካ ጣዕሳ፥ ገበን ከይትፍጽም ሕድገት ዘይግብኦ ኣበሳ።

ዘልኣለማዊ ዝኽሪ ንሰማእታትና ዓወት ንሓፋሽ ገብረንጉስ መስመር መጋቢት 27， 2018